*****

ΚΑΝΟΝΙΣΜΟΣ (ΕΟΚ) αριθ. 1200/82 ΤΟΥ ΣΥΜΒΟΥΛΙΟΥ

της 18ης Μαΐου 1982

περί χορηγήσεως πριμοδοτήσεως για τη σφαγή ορισμένων χονδρών βοοειδών κρεατοπαραγωγής στο Ηνωμένο Βασίλειο κατά την περίοδο εμπορίας 1982/83

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επι- τροπής (2),

Εκτιμώντας:

ότι η τιμή παρεμβάσεως που εφαρμόζεται στον τομέα του βοείου κρέατος καθορίστηκε, για την περίοδο εμπορίας 1982/83, σε επίπεδο κατώτερο εκείνου που προκύπτει από την εφαρμογή του άρθρου 6 του κανονισμού (ΕΟΚ) αριθ. 805/68 (3), όπως τροποποιήθηκε τελευταία από την πράξη προσχωρήσεως του 1979· ότι, ως εκ τούτου, το Ηνωμένο Βασίλειο, που εφάρμοσε κατά τη διάρκεια των πέντε προηγούμενων περιόδων εμπορίας το καθεστώς πριμοδοτήσεως της σφαγής ορισμένων χονδρών βοοειδών κρεατοπαραγωγής, που προβλέπεται στον κανονισμό (ΕΟΚ) αριθ. 870/77 (4), όπως παρατάθηκε τελευταία από τον κανονισμό (ΕΟΚ) αριθ. 1121/81 (5), πρέπει να συνεχίσει αυτή την πριμοδότηση για μια νέα περίοδο·

ότι αυτός ο στόχος μπορεί να επιτευχθεί με την πριμοδότηση της σφαγής ορισμένων άλλων χονδρών βοοειδών κρεατοπαραγωγής κοινοτικής καταγωγής εκτός από τις αγελάδες·

ότι μια τέτοια πριμοδότηση αποτελεί παρέμβαση στην εσωτερική αγορά κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (6), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (7)· ότι, ωστόσο, η συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων στη χρηματοδότηση αυτής της πριμοδοτήσεως πρέπει να είναι περιορισμένη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το Ηνωμένο Βασίλειο εξακολουθεί να χορηγεί πριμοδότηση, κατά την περίοδο εμπορίας 1982/83, υπέρ των παραγωγών, σε περίπτωση που αυτοί προβαίνουν σε σφαγή ορισμένων άλλων χονδρών βοοειδών κρεατοπαραγωγής κοινοτικής καταγωγής εκτός από τις αγελάδες.

2. Το ποσό της πριμοδοτήσεως, που μπορεί να ποικίλλει κατά διαστήματα, δεν μπορεί σε καμία περίπτωση να υπερβεί τις 80 ECU ανά χονδρό βοοειδές, το μέσο βάρος του οποίου πρέπει να καθορισθεί.

Υπολογίζεται κατά τέτοιο τρόπο ώστε, κατά την πριμοδότηση, το άθροισμα της τιμής της αγοράς που διαπιστώνεται στο Ηνωμένο Βασίλειο για το σύνολο των άλλων χονδρών βοοειδών εκτός από τις αγελάδες και του ποσού της πριμοδοτήσεως που καταβλήθηκε να μην είναι μεγαλύτερο κατά μέσον όρο, και για τη διάρκεια της περιόδου εμπορίας 1982/83, του 85 % της τιμής προσανατολισμού. Σε καμία περίπτωση αυτό το ποσό δεν μπορεί να ξεπεράσει το 88 % αυτής της τελευταίας τιμής.

Άρθρο 2

Η τιμή αγοράς στην παρέμβαση των κρεάτων τα οποία προέρχονται από ζώα για τα οποία χορηγήθηκε πριμοδότηση μειώνεται κατά το ποσό της πριμοδοτήσεως που έχει καταβληθεί.

Άρθρο 3

Κατά παρέκκλιση του άρθρου 3 παράγραφος 1 του κανονισμού (ΕΟΚ) αριθ. 729/70, η χρηματοδότηση από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Εγγυήσεων, περιορίζεται στο 40 % του ποσού των πριμοδοτήσεων που έχουν καταβληθεί.

Άρθρο 4

1. Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68.

2. Οι λεπτομέρειες που αναφέρονται στην παράγραφο 1 μπορεί να περιέχουν ιδίως:

α) τον ορισμό των κατηγοριών και ποιοτήτων ζώων που μπορούν να τύχουν πριμοδοτήσεως·

β) τα απαραίτητα μέτρα για την αποφυγή, όσον αφορά τα ζώντα ζώα και τα κρέατα, ανωμαλιών στις συναλλαγές που προκύπτουν από την εφαρμογή του καθεστώτος των πριμοδοτήσεων·

γ) τους όρους υπό τους οποίους μπορεί να δοθούν πριμοδοτήσεις κατά την πρώτη διάθεση στην αγορά χονδρών βοοειδών κρεατοπαραγωγής.

Άρθρο 5

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 20 Μαΐου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 18 Μαΐου 1982.

Για το Συμβούλιο

Ο Πρόεδρος

P. de KEERSMAEKER

(1) ΕΕ αριθ. C 104 της 26. 4. 1982, σ. 25.

(2) ΕΕ αριθ. C 114 της 6. 5. 1982, σ. 1.

(3) ΕΕ αριθ. L 148 της 28. 6. 1968, σ. 24.

(4) ΕΕ αριθ. L 106 της 29. 4. 1977, σ. 14.

(5) ΕΕ αριθ. L 118 της 30. 4. 1981, σ. 13.

(6) ΕΕ αριθ. L 94 της 28. 4. 1970, σ. 13.

(7) ΕΕ αριθ. L 367 της 31. 12. 1980, σ. 87.